В началото на 1863 година в Кралство Полша – владяната от Русия част от Полша, избухва Януарското въстание. Траугут се включва във въстанието през май, оглавявайки кобринския въстанически отряд. Начело на около 200 бойци предприема няколко успешни нападения над царските войски в района между Пинск и Брест. През юли отрядът му нараства до 500 души, с които навлиза във Волиния, но в сраженията там е разгромен.